Delphine o ile a e latela. Ga bjale o re: “Ke ile ka lemoga gore bjala bo be bo sa fediše dipelaelo tša ka. Ke ile ka diriša bohlale bjo bo hwetšwago lengwalong la Bafilipi 4:6, 7 leo le rego: ‘Le se ke la belaela ka selo, eupša dilong tšohle tsebišang Modimo.’ Bošegong bjo bongwe le bjo bongwe ge ke be ke ikwa ke nagana kudu e bile ke na le dipelaelo tše dintši, ke be ke rapela Jehofa. Ke be ke mmotša ka maikwelo a ka ka moka go akaretša a kgalefo, go kwa bohloko le go hloka kholofelo. E bile ke be ke mo kgopela gore a nthuše go hwetša ditsela tšeo di ka dirago gore ke be le kholofelo bophelong. Mesong ke be ke kgonthišetša gore ga ke sa ikwa ka tsela yeo. Mokgwa woo wa go rapela o nthušitše gore ke dule ke nagana ka dilo tšeo ke nago le tšona go e na le go nagana ka tšeo ke se nago tšona. Ke ile ka dira phetho ya go tlogela bjala. Ka ge ke be ke tšea khutšo yeo ke bego ke e hweditše e le bohlokwa, ke be ke se sa nyaka e ntahlegela.”